שמורת הרי אילת משתרעת על פני שטח עצום של כ-415,000 דונם, בין שולי בקעת עובדה בצפון עד מעבר הגבול טאבה בדרום, ובין כביש הערבה (כביש 90) במזרח לגבול מצרים במערב. בשמורה תמצאו נופי מדבר, ים וסלעי יסוד הייחודיים לחבל ארץ זה וכן שבילי טיול רבים ובהם גם שביל ישראל, שניתן להגיע אליהם בדרכי עפר עבירות מכביש הערבה ומכביש 12.
הטיול להר אמיר הוא טיול משפחתי מאתגר במעין גן שעשועים גיאולוגי, נופי אבן גיר וחול בשלל צבעים וצורות שפוסלו על ידי הטבע, מכרות נחושת עתיקים ולקינוח – תצפית מרהיבה לעבר הרי אדום ומפרץ אילת.
נקודת מוצא: רחבת החניה למרגלות השביל שעולה להר אמיר. הדרך היא אותה הדרך לעמודי עמרם, אך נוסעים בה רק כ-6 ק"מ מהכביש, אל מרגלות גבעת יוכבד. ממקום זה עולה שמאלה שביל מסומן ירוק.
נקודת סיום: נוסעים מגבעת יוכבד כ-3 ק"מ לכיוון כביש 90, פונים מערבה בדרך מסומנת ירוק המובילה לקניון שחורת ונוסעים בה כ-2 ק"מ עד נחל אמיר (שביל מסומן כחול). הדרך עבירה לכל רכב. יש צורך ברכב מאסף.
מרחבת החניה עולים מערבה בשביל מסומן ירוק. סמוך לנקודת המוצא נראים שרידי מחנה להפקת נחושת. בשטח פזורים גושים שחורים שנראים כמו אבנים. אלה סיגי נחושת – פסולת שהושלכה בתהליך הפקת הנחושת מהעפרה החצובה. השביל עולה בתלילות במסלע אבן חול לבנה. בסלעים יש עורקים בצבע ירוק-כחלחל המעידים על מינרלי נחושת. לפני סוף המעלה נראים פירי הכרייה הקדומים.
הר אמיר (443 מ') בנוי שכבות אבן חול לבנות ואדומות בבסיסו, ומעליהן שכבה של סלעי גיר צהובים. נטיית השכבות יוצרת מצלעות גיר יפות. ראש המעלה הוא נקודת תצפית מצוינת על נופו המרהיב של מפרץ אילת ודרום הרי אילת.
מנקודת התצפית יורדים בשביל המסומן ירוק עד למפגש עם שביל מסומן כחול. נוטשים את השביל הירוק ויורדים בשביל הכחול בערוץ נחל אמיר. הנחל יוצר קניון צר ויפה באבן חול צבעונית. בדרך יורדים במפלים יבשים ויש שהשביל מאגף אותם. אל תשכחו להביט למעלה כדי לראות את תצורות אבן החול הנובית העשירה בגוונים. הצורות הללו יגרמו לדמיון שלכם ושל הילדים להשתולל. וזה בדיוק המקום להשתרע ולחלום. לקראת סוף המסלול שיפוע הנחל מתמתן והדרך לנקודת הסיום עוברת במישור. יש לצעוד בזהירות שכן אבן החול פריכה. אין לחרוט על קירות הנחל!
נוסעים מאילת צפונה בכביש הערבה (כביש 90) ולאחר כמה דקות נסיעה, בין סימני ק"מ 20-21, פונים מערבה בדרך עפר מסומנת כחול. אחרי כ-2.5 ק"מ פוגשים דרך מסומנת ירוק (הפונה שמאלה). ממשיכים בדרך המסומנת כחול צפונה (ימינה). לאחר כ-5 ק"מ מגיעים לרחבת החניה של עמודי עמרם. הדרך עבירה לכל רכב.